B4-0053/96

Ψήφισμα σχετικά με την επανάληψη του κυνηγιού της φώκιας εκ μέρους της Νορβηγίας

Το Ευρωπαϊκό Κοινοβούλιο,

Α. επισημαίνοντας ότι το έτος 1989 απαγορεύθηκε η εισαγωγή δερμάτων φώκιας στην Ευρωπαϊκή Ένωση,

Β. επισημαίνοντας την απόφαση που έλαβε την 1η Ιανουαρίου 1996 η Νορβηγική Κυβέρνηση να δοθεί άδεια για να θανατωθούν 17.050 νεαρές φώκιες,

Γ. επισημαίνοντας ότι για το κυνήγι της φώκιας ισχύουν στον Καναδά ετήσιες ποσοστώσεις ανερχόμενες στον αριθμό των 186.000 περίπου για την παγόφιλο φώκη της Γροιλανδίας και των 8.000 περίπου για την κυστοφόρο φώκη,

Δ. επισημαίνοντας το εντατικό κυνήγι φώκιας στην επικράτεια της πρώην Σοβιετικής Ένωσης και στο νότιο τμήμα της Αφρικής,

Ε. λαμβάνοντας υπόψη ότι κατά τα τελευταία 200 έτη οι πληθυσμοί των ζώων αυτών έχουν μειωθεί στο ένα τριακοστό περίπου του αρχικού αριθμού και εξακολουθούν να απειλούνται σοβαρότατα, κυρίως λόγω των υπερβολικών αλιευτικών δραστηριοτήτων και της ρύπανσης των θαλασσών, καθώς και των βαναύσων μεθόδων κυνηγιού,

ΣΤ. επισημαίνοντας με έμφαση τις εξαιρετικώς βάναυσες μεθόδους θανάτωσης που χρησιμοποιούν οι κυνηγοί φώκιας, οι οποίοι χτυπούν με αξίνες και ρόπαλα κυρίως τα νεαρά, μόλις ολίγων εβδομάδων, ζώα, για να τα γδάρουν στη συνέχεια, συχνά μάλιστα ενώ είναι ακόμη ζωντανά,

Ζ. λαμβάνοντας υπόψη την αυξημένη ζήτηση, κυρίως στον ασιατικό χώρο, γεννητικών οργάνων των αρσενικών ζώων, που χρησιμοποιούνται για αφροδισιακά δήθεν παρασκευάσματα,

Η. λαμβάνοντας υπόψη ότι η νορβηγική κυβέρνηση παρέσχε την έγκρισή της για το κυνήγι νεογνών φώκιας επειδή θεωρούνται ότι τρώνε πάρα πολλά ψάρια πράγμα που αποβαίνει εις βάρος της νορβηγικής βιομηχανίας αλιείας,

Θ. λαμβάνοντας υπόψη ότι η νορβηγική κυβέρνηση παρέσχε επίσης την έγκρισή της πέρυσι για τη θανάτωση 2600 νεογνών φώκιας, ισχυριζόμενη ότι ενεργεί προς το συμφέρον της επιστημονικής έρευνας, ενώ αναγνωρίσθηκε γενικώς ότι ο κύριος σκοπός αυτού του κυνηγιού για δήθεν επιστημονικούς λόγους ήταν η ικανοποίηση των απαιτήσεων της νορβηγικής βιομηχανίας αλιείας,

Ι. λαμβάνοντας υπόψη ότι αντιθέτως είναι εντελώς αποδεδειγμένο από επιστημονική άποψη ότι ο αποδεκατισμός των αλιευτικών πόρων δεν οφείλεται στις φώκιες αλλά στον άνθρωπο, οι βιομηχανικές μέθοδοι αλιείας του οποίου καθώς και η γενική ρύπανση του περιβάλλοντος έχουν καταστροφικές επιπτώσεις στα θαλάσσια χλωρίδα και πανίδα,

ΙΑ. εκφράζοντας την αγανάκτησή του για την επανάληψη εκ μέρους της Νορβηγίας του αποτρόπαιου σφαγιασμού των ζώων αυτών, καθώς και για τις πρόσφατες σχετικές ποσοστώσεις της Καναδικής Κυβέρνησης και άλλων κρατών,

Το Ευρωπαϊκό Κοινοβούλιο,

1. καλεί την Επιτροπή να ζητήσει από την κυβέρνηση της Νορβηγίας να προσκομίσει αποδείξεις για τον ισχυρισμό ότι οι φώκιες και όχι η αλιευτική βιομηχανία είναι ο υπεύθυνος για τη μείωση των αλιευτικών αποθεμάτων κατά μήκος των νορβηγικών ακτών[semigr ]

2. καλεί την Επιτροπή να ενημερώσει την κυβέρνηση της Νορβηγίας, καθώς επίσης και τις κυβερνήσεις του Καναδά, της Ρωσικής Ομοσπονδίας και της Ναμίμπια και ότι η Ευρωπαϊκή Ένωση καταδικάζει το κυνήγι της φώκιας[semigr ]

3. καλεί την Επιτροπή να διασφαλίσει ότι προϊόντα που προέρχονται από σκοτωμένες νορβηγικές φώκιες δεν μπορούν να διατεθούν στην ευρωπαϊκή αγορά.

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στις κυβερνήσεις της Νορβηγίας, του Καναδά, της Ρωσικής Ομοσπονδίας και της Ναμίμπια.